ANC-manifes: Zuma sê oor grondhervorming, tenders en werkskeppingZuma verwelkom ANC-ondersteuners by die party se bekendstelling van sy manifes. Foto: SAPA “Ons gaan nou die tenderstelsel, wat ŉ groot probleem in ons land is, verander,” het Zuma aan ANC-ondersteuners in die Mbombela-stadion in Nelspruit, Mpumalanga gesê. “Staatsamptenare en openbare verteenwoordigers sal verbied word om sake met die staat te doen.” Zuma sê die ANC sal ook voortgaan om misdaad te beveg en die polisie se kapasiteit uit te brei. Hy sê alle ANC-lede moet hulself opnuut verbind tot die idee om die mense te bedien.” Zuma het ook gesê die ANC wil in die volgende vyf jaar minstens ses miljoen werksgeleenthede skep. Hy sê die meeste van die werksgeleenthede sal vir jongmense gereserveer word. Zuma sê die party wil ook die aantal opleiding- en vaardigheidsentrums landwyd vermeerder. Hy sê die finansiële sektor sal aangemoedig word om meer inklusief en toeganklik te wees. Die ANC sal intussen ook grondhervorming bespoedig ten einde die lewensomstandighede van veral diegene in landelike gebiede te verbeter. “Dit is ŉ wydverspreide erkenning dat die gewillige koper/verkoper-model nie suksesvol was nie. Ons vra vir die finalisering van die registrasie van begunstigdes ten einde grondonteiening te bespoedig.” Zuma sê grondhervorming sal oor die volgende vyf jaar uitgebrei word ten einde meer produktief te wees en tot voedselsekerheid by te dra. Zuma sê intussen die ANC het vordering gemaak in die proses om die nalatenskap van apartheid om te keer. Hy sê hoewel die party vordering gemaak het bestaan apartheid se nalatenskap steeds. “Vandag stel ons ŉ manifes bekend wat ons mense van dié nalatenskap sal bevry.” Hy sê dit is geen geheim dat die meerderheid van Suid-Afrika se armes swart mense is nie. Zuma sê dit gaan verander. Hy sê alle burgers sal in die rykdom van die land deel.